b"\n_START_ARTICLE_\nWhat the Hell\n_START_SECTION_\nOzadje\n_START_PARAGRAPH_\nNovembra 2010 je Avril Lavigne na blogu na svoji uradni spletni strani oznanila, da je njen \xc4\x8detrti glasbeni album, Goodbye Lullaby, \xc5\xbee eno leto dokon\xc4\x8dan in da z izidom zamuja zaradi te\xc5\xbeav s svojo glasbeno zalo\xc5\xbebo. V blogu je razkrila tudi, da bo kot glavni singl z albuma izdala pesem \xc2\xbbWhat the Hell\xc2\xab. S pesmijo je 31. decembra 2010 nastopila v oddaji Dick Clark's New Year's Rockin' Eve, kjer je nastopila tudi s pesmijo\xc2\xa0\xc2\xbbGirlfriend\xc2\xab. Avril Lavigne je pred nastopom pesem \xc2\xbbWhat the Hell\xc2\xab\xc2\xa0opisala kot \xc2\xbbres zabavno pesem s hitrim tempom, primerno za zabave, zato jo bom prvi\xc4\x8d izvedla v oddaji New Year's Rockin' Eve.\xc2\xab Naslednjega dne so si njeni obo\xc5\xbeevalci pesem \xc2\xbbWhat the Hell\xc2\xab\xc2\xa0za osemin\xc5\xa1tirideset ur lahko zastonj nalo\xc5\xbeili z njene uradne strani na Facebooku.\n_START_SECTION_\nSestava\n_START_PARAGRAPH_\nPesem \xc2\xbbWhat the Hell\xc2\xab\xc2\xa0je pop punk, pop rock in pop pesem s hitrim tempom, ki jo je produciral Max Martin. Pesem je napisana v A-duru, vokal Avril Lavigne pa se razteza od F\xe2\x82\x83 to E\xe2\x82\x85. Pesem \xc2\xbbWhat the Hell\xc2\xab\xc2\xa0se pri\xc4\x8dne z \xc2\xbbretro zvoki sintetizatorja\xc2\xab\xc2\xa0in ploskanjem. Zaradi tega so pesem ve\xc4\x8dkrat primerjali z deli rock glasbene skupine The Hives. Med refrenom je velik poudarek na zvoku kitar._NEWLINE_\xc4\x8ceprav je Avril Lavigne pesem opisala kotsvoje \xc2\xbbzasebno sporo\xc4\x8dilo o svobodi,\xc2\xab so jo nekateri kritiki interpretirali druga\xc4\x8de. Gil Kaufman s spletne strani MTV.com je napisal, da je pesem \xc2\xbbdeklaracija neodvisnosti biv\xc5\xa1e najstni\xc5\xa1ke zvezdnice, ki je privihrala nazaj na sceno\xc2\xab. Menil je, da pesem govori njeni lo\xc4\x8ditvi od glavnega pevca skupine Sum 41, Derycka Whibleyja in o prepirih z njeno glasbeno zalo\xc5\xbebo. Jody Rosen iz revije Rolling Stone je pesem opisala kot \xc2\xbbhimno o pridni deklici ... ki pa zunaj ostaja tudi pozno pono\xc4\x8di, se igra s fanti in na\xc4\x8drtuje psiholo\xc5\xa1ko ma\xc5\xa1\xc4\x8devanje.\xc2\xab Bill Lamb s spletne strani About.com je menil, da pesem govori o lo\xc4\x8ditvi Avril Lavigne od Derycka Whibleyja, hkrati pa je v svoji oceni albuma dodal \xc5\xa1e: \xc2\xbbPesem pri interpretaciji pusti velik maneverski prostor, zato si jo vsak lahko razlaga druga\xc4\x8de.\xc2\xabamazon Heather McDaid s spletne strani Stereoboard.com je dvomila, da pesem govori o lo\xc4\x8ditvi Avril Lavigne od Derycka Whibleyja: \xc2\xbbS tako hitro in zabavno pesmijo se te\xc5\xbeko opisuje \xc4\x8dustva ob lo\xc4\x8ditvi.\xc2\xab Holly Thomas iz revije Frost Magazine je menila, da Avril Lavigne \xc2\xbbhlepi po ljubezni tistega, ki ga resni\xc4\x8dno ljubi.\xc2\xab Avril Lavigne je pesem opisala kot \xc2\xbbbolj podobno mojim starim pop rock delom\xc2\xab in jo ozna\xc4\x8dila za \xc2\xbbnajbolj pop\xc2\xab\xc2\xa0in najmanj osebno pesem z albuma.\n_START_SECTION_\nSprejem kritikov\n_START_PARAGRAPH_\nPesem \xc2\xbbWhat the Hell\xc2\xab, ki je s strani glasbenih kritikov prejela v glavnem pozitivne ocene, so pogosto primerjali s pesmijo\xc2\xa0\xc2\xbbGirlfriend\xc2\xab, prej\xc5\xa1njim singlom Avril Lavigne. Gil Kaufman s spletne strani MTV.com je napisal, da singl \xc2\xbboddaja zabavno energijo srednje\xc5\xa1olskih navija\xc4\x8dic\xc2\xab\xc2\xa0in \xc2\xbb\xc4\x8dudovit, zabaven zvok\xc2\xab. Jody Rosen iz revije Rolling Stone je v svoji oceni pesmi napisala, da \xc2\xbbAvrilina glasba vsebuje dolo\xc4\x8den pop efekt\xc2\xab, pesem samo pa je opisala kot \xc2\xbbAvril v lupini\xc2\xab. Novinar revije Idolator je pesem opisal kot \xc2\xbbu\xc5\xbeitek, zaradi katerega se boste kasneje po\xc4\x8dutili krive\xc2\xab\xc2\xa0in kot \xc2\xbbpesem tiste vrste, ki jo po nekajkratnem poslu\xc5\xa1anju izberemo za svoj iPod.\xc2\xab Nick Levine iz revije Digital Spy je pesmi dodelil vse to\xc4\x8dke od mo\xc5\xbenih. V svoji oceni pesmi je napisal, da je Avril Lavigne \xc2\xbbbolj smrkava kot rob\xc4\x8dek, ki se po sezoni gripe znajde v ko\xc5\xa1u za smeti pred bolni\xc5\xa1nico, pa to pesem vseeno obvlada.\xc2\xab\xc2\xa0Dodal je tudi, da pesem \xc2\xbbWhat the Hell\xc2\xab\xc2\xa0sicer ni \xc2\xbbtako nesporna\xc2\xab\xc2\xa0kot pesem \xc2\xbbGirlfriend\xc2\xab, a je imela bolj\xc5\xa1i refren._NEWLINE_Tudi Bill Lamb s spletne strani About.com je pesem pohvalil, saj naj bi \xc2\xbbpredstavljala tipi\xc4\x8dno melodijo Maxa Martina, ki se ji je tako ali tako nemogo\xc4\x8de upreti, in, podobno kot njena uspe\xc5\xa1nica 'Girlfriend', poslu\xc5\xa1alca prisili v to, da prepeva zraven, pa \xc4\x8de mu je to v\xc5\xa1e\xc4\x8d ali ne.\xc2\xab Heather McDaid s spletne strani Stereoboard.com je napisala, da pesem \xc2\xbbni revolucionarno glasbeno delo, a je prijetna pop-rock pesem, kakr\xc5\xa1ne Avril ustvarja \xc5\xbee leta.\xc2\xab\xc2\xa0Dejala je tudi, da je to \xc2\xbbpesem, ki izra\xc5\xbea starej\xc5\xa1o in \xc5\xa1e zabavnej\xc5\xa1o ljubeznivo Avril Lavigne\xc2\xab. Holly Thomas iz revije Frost Magazine je menila, da je pesmi primanjkovalo zrelosti in jo opisala kot \xc2\xbbnadle\xc5\xbeno\xc2\xab, a je pohvalila besedilo in glasbo. Kirsten Coachman iz revije Blogcritics je dejala, da se ljudje hitro pove\xc5\xbeejo s pesmijo._NEWLINE_Bill Lamb, Heather McDaid in Holly Thomas so se strinjali, da nekaterim pesem ne bo v\xc5\xa1e\xc4\x8d. Bill Lamb je menil, da nekaterim ne bo v\xc5\xa1e\xc4\x8d melodija. Jonathan Keefe iz revije Slant Magazine je bil bolj pozitiven:\xc2\xa0\xc2\xbbMartin je zagotovil, da bo pesem 'What the Hell' pri refrenu eksplodirala od energije, a kitica 'Vse \xc5\xbeivljenje sem bila pridna/Zdaj pa si mislim \xc2\xbbk vragu\xc2\xab' ['All my life I've been good/But now I'm thinking \xc2\xbbwhat the hell\xc2\xab'] je morda malo preve\xc4\x8d masivna.\xc2\xab Andy Greenwald iz revije Entertainment Weekly je bil v svoji oceni pesmi skoraj nevtralen, a je priznal, da bo \xc2\xbbs farfiso izpopolnjena pesem 'What the Hell' Avril Lavigne povrnila njeno mesto pred Katy Perry in Ke$ho v Sestrstvu zanemarljivih hla\xc4\x8d, ki ji pripada.\xc2\xab Stephen Thomas Erlewine s spletne strani Allmusic je napisal, da je pesem ena izmed najbolj\xc5\xa1ih pesmi z albuma Goodbye Lullaby: \xc2\xbbPesem 'What the Hell' izra\xc5\xbea Avrilino navihanost, ki se ji je te\xc5\xbeko upreti in ob kateri se vsi zabavamo.\xc2\xab\n_START_SECTION_\nDose\xc5\xbeki na lestvicah\n_START_PARAGRAPH_\nPesem \xc2\xbbWhat the Hell\xc2\xab\xc2\xa0je 19. januarja 2011 debitirala na glasbeni lestvici Billboard Hot 100, kjer je zasedla trinajsto, in lestvici Billboard Hot Digital Songs, kjer je zasedla \xc5\xa1esto mesto s 166.000 digitalno prodanimi izvodi. Naslednji teden se je prodala poslab\xc5\xa1ala; na lestvici Billboard Hot 100 je zasedla enaintrideseto, na lestvici Billboard Hot Digital Songs pa dvaindvajseto mesto za 77.000 prodanih izvodov. Naslednji teden se je na lestvici Billboard Hot 100 povzpela na \xc5\xa1tiriindvajseto, na lestvici Billboard Hot Digital Songs pa na trinajsto mesto, v \xc4\x8detrtem tednu pa se je na lestvici Billboard Hot 100 povzpela \xc5\xa1e eno mesto vi\xc5\xa1je. V petem tednu na lestvici Billboard Hot 100 zasedla enajsto mesto, naslednji teden pa trinajsto. Pesem \xc2\xbbWhat the Hell\xc2\xab\xc2\xa0je samo v Zdru\xc5\xbeenih dr\xc5\xbeavah Amerike prodala ve\xc4\x8d kot 1.800.000 izvodov. Pesem je debitirala na osmem mestu kanadske lestvice. Pesem \xc2\xbbWhat the Hell\xc2\xab\xc2\xa0je s 16.000 digitalno prodanimi izvodi v prvem tednu od izida debitirala tudi na \xc4\x8detrtem mestu lestvice digitalno najbolje prodajanih singlov v Kanadi. Postala je tretja najuspe\xc5\xa1nej\xc5\xa1a pesem Avril Lavigne v Kanadi, takoj za pesmima\xc2\xa0\xc2\xbbGirlfriend\xc2\xab\xc2\xa0in\xc2\xa0\xc2\xbbKeep Holding On\xc2\xab. Pesem \xc2\xbbWhat the Hell\xc2\xab\xc2\xa0je zasedla eno izmed prvih \xc5\xa1tirideset mest na Billboardovi lestvici najve\xc4\x8dkrat predvajanih pesmi na radiu, kjer je zasedla sedemindvajseto mesto; njen zadnji singl, ki se je uvrstil na to lestvico, je bila pesem\xc2\xa0\xc2\xbbWhen You're Gone\xc2\xab\xc2\xa0(2007), ki je na lestvici zasedla sedemintrideseto mesto. Pesem \xc2\xbbWhat the Hell\xc2\xab\xc2\xa0je postala njena na radijih najve\xc4\x8dkrat predvajana pesem od singla \xc2\xbbGirlfriend\xc2\xab\xc2\xa0(2007)._NEWLINE_Singl je 23. januarja 2011 debitiral na devetindvajsetem mestu britanske glasbene lestvice in tako postal dvanajsti singl Avril Lavigne, ki se je uvrstil med prvih trideset pesmi na tej lestvici. Naslednji teden je singl zasedel petin\xc5\xa1tirideseto mesto lestvice, v svojem tretjem tednu pa se je povzpel na dvaintrideseto mesto. Osmi teden na lestvici je pesem zasedla \xc5\xa1estnajsto mesto. Pesem je debitirala na petnajstem mestu japonske glasbene lestvice in v prvem tednu od izida prodala 5.598 izvodov. Pesem je za 35.000 prodanih izvodov v Avstraliji prejela zlato certifikacijo in \xc5\xa1est tednov po izidu za 70.000 prodanih izvodov prejela \xc5\xbee platinasto certifikacijo. \xc5\xa0estnajst tednov po izidu je pesem za 140.000 prodanih izvodov prejela dvakratno platinasto certifikacijo. Pesem \xc2\xbbWhat the Hell\xc2\xab\xc2\xa0je zasedla prvo mesto na seznamu japonskih najve\xc4\x8djih uspe\xc5\xa1nic leta 2011.\n_START_SECTION_\nNastopi v \xc5\xbeivo\n_START_PARAGRAPH_\nAvril Lavigne je s pesmijo nastopila ve\xc4\x8dkrat, prvi\xc4\x8d iz no\xc4\x8di iz 31. decembra 2010 na 1. januar 2011 v oddaji Dick Clark's New Year's Rockin' Eve. Poleg tega je pesem 15. februarja 2011 izvedla v britanski oddaji Daybreak, 14. marca 2011 v ameri\xc5\xa1kih oddajah Jimmy Kimmel Live!, The Tonight Show with Jay Leno, The View in T4, na radiu BBC 1 in na prireditvi Walmart Soundcheck, 31. marca 2011 v oddaji Sunrise in 19. junija 2011 na podelitvi kanadskih glasbenih nagrad Much Music Video Awards. 1. junija 2011 je Avril Lavigne singl skupaj s pesmijo\xc2\xa0\xc2\xbbSmile\xc2\xab\xc2\xa0izvedla v peti sezoni oddaje Britanija ima talent.\n_START_SECTION_\nVideospot\n_START_PARAGRAPH_\nV intervjuju z MTV-jem je Avril Lavigne razkrila koncept videospota: \xc2\xbbVideospot za pesem 'What the Hell' prikazuje mo\xc5\xa1kega, ki me lovi, jaz sko\xc4\x8dim v nek naklju\xc4\x8den avtomobil, on pa me \xc5\xa1e naprej lovi. Obi\xc5\xa1\xc4\x8dem trgovino z obla\xc4\x8dili, mo\xc5\xa1ki pa me \xc5\xa1e naprej lovi, ampak na koncu videospota se izka\xc5\xbee, da je to moj fant in da sva se samo zabavala. Na koncu mi je torej v\xc5\xa1e\xc4\x8d.\xc2\xab Razkrila je, da je njen najljub\xc5\xa1i prizor iz videospota scena, kjer sko\xc4\x8di v gne\xc4\x8do ljudi: \xc2\xbbVideospot je posnet v 3-D tehniki, zato mi je najbolj pri srcu prizor, kjer sko\xc4\x8dim z odra in kjer nastopam s svojim bandom. Ko sem si ta prizor ogledala, sem morala nositi 3-D o\xc4\x8dala; zares sem dobila ob\xc4\x8dutek, da sem med tisto mno\xc5\xbeico, da me nesejo in bilo je tako \xc4\x8dudovito.\xc2\xab_NEWLINE_Videospot se pri\xc4\x8dne z Avril Lavigne, ki v spodnjem perilu le\xc5\xbei na svoji postelji s svojim fantom, ki ga je zaigral Spencer Hill. Sprehodi se do ogledala, zraven katerega sta postavljeni njeni di\xc5\xa1avi Black Star in Forbidden Rose, nato pa pred odhodom iz stanovanja svojo simpatijo zaklene v omaro. Nato odide iz stavbe in ukrade taksi. Njen fant jo lovi s kolesom, ona pa odide iz taksija, ki, takoj zatem, ko sko\xc4\x8di iz njega, tre\xc5\xa1\xc4\x8di v neko drugo vozilo. Nato Avril Lavigne s svojo spremljevalno glasbeno skupino na nekem mostu pri\xc4\x8dne igrati pesem, njen fant pa jo \xc5\xa1e naprej lovi. Pevka obi\xc5\xa1\xc4\x8de trgovino z obla\xc4\x8dili iz kolekcije Abbey Dawn. V videospotu se pojavi tudi mama Avril Lavigne, Judy, in sicer kot prodajalka v trgovini. Nato Avril Lavigne spleza na oder in ponovno pri\xc4\x8dne nastopati s svojo glasbeno skupino. Nato oder izgine in na koncu se Avril Lavigne in njen fant zopet znajdeta v postelji. Videospot je re\xc5\xbeiral Marcus Raboy, posneli pa so ga v 3-D tehniki. Na televiziji se je prvi\xc4\x8d predvajal 23. januarja 2011; z njim so nameravali promovirati tudi razne Sonyjeve izdelke in kolekcijo obla\xc4\x8dil Abbey Dawn. Mawuse Ziegbe iz MTV-ja je ob izidu videospota dejala: \xc2\xbbAvril Lavigne se je uradno vrnila in njen zadnji videospot, 'What The Hell', je nekaj, kar komaj pre\xc5\xbeivimo, pa \xc4\x8deprav nas njen nagajivi pop-punk \xc5\xa1e vedno zabava, tako kot nas je pred leti, ko je s tem zaslovela.\xc2\xab"